b'\n_START_ARTICLE_\nArmenska apostolska cerkev\n_START_PARAGRAPH_\nArmenska apostolska cerkev ali armenska pravoslavna cerkev _NEWLINE_(armensko: \xd5\x80\xd5\xa1\xd5\xb5 \xd4\xb1\xd5\xbc\xd5\xa1\xd6\x84\xd5\xa5\xd5\xac\xd5\xa1\xd5\xaf\xd5\xa1\xd5\xb6 \xd4\xb5\xd5\xaf\xd5\xa5\xd5\xb2\xd5\xa5\xd6\x81\xd5\xab) je ena od prvotnih orientalskih pravoslavnih cerkva in je ne smemo zamenjevati z armensko katoli\xc5\xa1ko cerkvijo. Ime je dobila, ker naj bi po legendi apostola Jernej in Tadej prinesla kr\xc5\xa1\xc4\x8danstvo v Armenijo. Nekateri jo imenujejo tudi gregorijanska cerkev po Gregorju Razsvetljevalcu (Iluminatorju), ki je leta 301 takratnega armenskega kralja Trdata IV. spreobrnil v kr\xc5\xa1\xc4\x8danstvo in mu gre tako najve\xc4\x8d zaslug, da je le-to postalo dr\xc5\xbeavna vera._NEWLINE_Od takrat \xc5\xa1e enotne kr\xc5\xa1\xc4\x8danske cerkve se je lo\xc4\x8dila leta 506 po nesoglasjih na halkedonskem koncilu glede vpra\xc5\xa1anja monofizitizma. Na halkedonskem koncilu so obsodili monofizitizem in dolo\xc4\x8dili, da ima Kristus dvojno \xc2\xbbnaravo\xc2\xab, tako \xc4\x8dlove\xc5\xa1ko kot bo\xc5\xbeansko, medtem ko je armenska apostolska cerkev (ki se tega koncila ni udele\xc5\xbeila) mnenja, da to vpra\xc5\xa1anje presega \xc4\x8dlove\xc5\xa1ki razum. Nekaj nesoglasij glede tega sta \xc5\xa1ele 13. decembra 1996 zgladila pape\xc5\xbe Janez Pavel II. in katolikos Karekin I._NEWLINE_Poglavar cerkve je katolikos, \xc4\x8digar sede\xc5\xbe je v mestu E\xc4\x8dmiadzin v armenski provinci Armavir, pribli\xc5\xbeno 20\xc2\xa0km zahodno od Erevana._NEWLINE_Liturgi\xc4\x8dno ima ve\xc4\x8d skupnega z latinskim obredjem kot z ostalimi pravoslavnimi cerkvami. Tudi \xc5\xa1kofovska obla\xc4\x8dila so skoraj identi\xc4\x8dna kot pri dostojanstvenikih rimskokatoli\xc5\xa1ke cerkve. Na enem koncu cerkve se nahaja bema - nekoliko vzdignjen prezbiterij z oltarjem. Ikonostasa se ne uporablja, namesto tega se bemo pri nekaterih delih obreda zagrne z zaveso (podobno je bilo v \xc4\x8dasu razkola tudi na zahodu). Pravila obla\xc4\x8denja so manj stroga kot pri ostalih pravoslavnih cerkvah, vsak vernik in obiskovalec, ki vstopi v cerkev, naj bi kupil in pri\xc5\xbegal sve\xc4\x8do, prekri\xc5\xbeanje je pravoslavno (torej najprej na desni in potem na levi strani prsi), velja na\xc4\x8delo, da se v cerkvi Bogu ne ka\xc5\xbee hrbta (cerkev je torej potrebno zapustiti vzvratno). V okolici cerkva je ve\xc4\x8dkrat mogo\xc4\x8de videti drevo ali grm, kjer visijo \xc5\xa1tevilne krpe. Vsako obesi vernik, ki opravi zasebno molitev. Ob posebnih dogodkih, kot je ozdravitev po resni bolezni ipd. se v\xc4\x8dasih opravi tudi \xc5\xbertvovanje \xc5\xbeivali, izklju\xc4\x8dno samcev, najve\xc4\x8dkrat ovnov. Duhovnik po nedeljski ma\xc5\xa1i najprej na temu namenjenemu kamnu (orhnakar) zunaj cerkve blagoslovi \xc5\xbeival in sol, nato pa se opravi \xc5\xbertvovanje v \xc2\xbbhi\xc5\xa1i za \xc5\xbertvovanje\xc2\xab\xc2\xa0(mataghatun). Del mesa dobijo revni, preostanek pa poje dru\xc5\xbeina darovalca, vedno kuhano in nikoli pe\xc4\x8deno._NEWLINE_Armenski apostolski cerkvi pripada ve\xc4\x8dina prebivalcev Armenije. Poleg tega ima kongregacije po bli\xc5\xbenjevzhodnih dr\xc5\xbeavah, \xc5\xa1e posebej pomembna je tista v Iranu, kjer Armenci predstavljajo naj\xc5\xa1tevil\xc4\x8dnej\xc5\xa1o kr\xc5\xa1\xc4\x8dansko manj\xc5\xa1ino. \xc5\xa0tevilne kongregacije so tudi v ZDA in zahodnoevropskih dr\xc5\xbeavah z armensko diasporo.'